Document ID: 31995R2479

31995R2479
L 256/8
SLUŽBENI LIST EUROPSKE UNIJE
25.10.1995.
UREDBA KOMISIJE (EZ) br. 2479/95
od 25. listopada 1995.
o prilagodbi tehničkom napretku Uredbe Vijeća (EEZ) br. 3821/85 o tahografu u cestovnom prometu
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3821/85 od 20. prosinca 1985. o tahografu u cestovnom prometu (1), kako je zadnje izmijenjena Ugovorom o pristupanju Austrije, Finske i Švedske, a posebno njezin članak 17.,
budući da je potrebno ukloniti mogućnosti prijevare u uporabi elektroničkih tahografa u cestovnom prometu;
budući da je, s obzirom na iskustvo te zahvaljujući napretku tehnologije, moguće zaštititi od oštećenja kablove koji spajaju uređaj s odašiljačem impulsa sredstvima različitima od neprekidne obloge prevučene plastikom i otporne na hrđu, s uvijenim završecima, kako je trenutačno predviđeno;
budući da, s obzirom na vijek trajanja postojećih tahografa, postoji potreba za primjenom ove nove tehnologije u standarde Zajednice koji se odnose na konstrukciju i ugradnju elektroničkog tahografa;
budući da su mjere predviđene u ovoj Uredbi u skladu s mišljenjem Odbora za prilagodbu Uredbe (EZ) br. 3821/85 tehničkom napretku,
DONIJELA JE OVU UREDBU:
Članak 1.
Točka 5. poglavlja V. Priloga I. Uredbi (EEZ) br. 3821/85 zamjenjuje se sljedećim:
„5.
Kablovi koji spajaju tahograf s odašiljačem moraju biti zaštićeni neprekidnom čeličnom oblogom presvučenom plastikom i zaštićenom protiv hrđanja, s uvijenim završecima, osim ako je ekvivalentna zaštita od nedopuštenog rukovanja zajamčena nekim drugim sredstvima (na primjer, elektroničkim nadzorom, kao što je kodiranje signala) koji mogu otkriti prisutnost bilo kakvog uređaja koji nije nužan za ispravan rad tahografa i čija je svrha sprečavanje točnog rada tahografa kratkim spojem, prekidom ili izmjenom elektroničkih podataka iz senzora za brzinu i udaljenost. Spoj, koji se sastoji od zapečaćenih spojeva, smatra se neprekidnim u smislu ove Uredbe.
Gore spomenuti elektronički nadzor može se zamijeniti elektroničkim upravljačem koji osigurava da tahograf može bilježiti bilo kakvo kretanje vozila bez obzira na signal iz senzora za brzinu i udaljenost.”
Članak 2.
Ova Uredba stupa na snagu trećeg dana od dana objave u Službenom listu Europskih zajednica.
Primjenjuje se od 1. siječnja 1996.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Bruxellesu 25. listopada 1995.

Labels: 7
1
8